32004R0684
L 106/6
JURNALUL OFÍCIAL AL UNIUNII EUROPENE
REGULAMENTUL (CE) NR. 684/2004 AL COMISIEI
din 13 aprilie 2004
de modificare a Regulamentului (CE) nr. 466/2001 în ceea ce privește dioxinele
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din produsele alimentare (1), în special articolul 2 alineatul (3),
întrucât:
(1)
Regulamentul (CE) nr. 466/2001 al Comisiei din 8 martie 2001 de stabilire a nivelurilor maxime pentru anumiți contaminanți din produsele alimentare (2) stabilește niveluri maxime pentru dioxinele din anumite produse alimentare.
(2)
Nivelurile maxime pentru dioxine se aplică de la 1 iulie 2002. Aplicarea textului a relevat faptul că este necesar să se clarifice descrierea produselor sau a părților din produs cărora li se aplică nivelul maxim.
(3)
Datele disponibile arată că ouăle de la găini crescute în aer liber și în sistem semi-intensiv pot conține niveluri mai ridicate de dioxină decât ouăle de la găini crescute în baterii. Trebuie să se ia măsuri pentru asigurarea unei reduceri a nivelurilor de dioxină din ouăle de la găini crescute în aer liber și în sistem semi-intensiv, iar pentru aplicarea nivelurilor maxime a fost prevăzută o perioadă de tranziție până la 1 ianuarie 2004. Se pare că este necesară o perioadă mai îndelungată pentru investigații în vederea definirii unor posibile măsuri de reducere a nivelurilor de dioxină din ouăle de la găini crescute în aer liber și în sistem semi-intensiv și pentru punerea în aplicare a măsurilor în cauză. Este necesar, prin urmare, să se prelungească perioada de tranziție cu un an.
(4)
Între timp, a fost adoptată Directiva 2002/69/CE a Comisiei din 30 iulie 2002 de stabilire a metodelor de prelevare a probelor și a metodelor de analiză pentru controlul oficial al dioxinelor și determinarea PCB de tipul dioxinei din produsele alimentare (3).
(5)
Prin urmare, Regulamentul (CE) nr. 466/2001 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Secțiunea 5 din anexa I la Regulamentul (CE) nr. 466/2001 se modifică după cum urmează:
1.
în prima coloană, la punctul 5.1.2, cuvintele „Ficat și produse derivate” se înlocuiesc cu „Ficat și produse derivate provenind de la animale terestre”;
2.
în prima coloană, la punctul 5.2, la nota de subsol 5, se adaugă următoarea teză: „În cazul în care peștii sunt destinați a fi consumați întregi, nivelul maxim se aplică peștelui întreg”;
3.
în prima coloană, la punctul 5.4, la nota de subsol 8, cuvintele „10 ianuarie 2004” se înlocuiesc cu „1 ianuarie 2005”;
4.
în prima coloană, la punctul 5.5, Uleiuri și grăsimi, a doua liniuță, cuvintele „Ulei vegetal” se înlocuiesc cu „Uleiuri și grăsimi vegetale”;
5.
în a treia și a patra coloană, la punctele 5.1.1.-5.5., cuvintele „Directiva 2001/…/CE*” se înlocuiesc cu „Directiva 2002/69/CE (4).”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 aprilie 2004.